מאוריסיו פוצ'טינו

מאוריסיו רוברטו פוצ'טינו טרוסרו (בספרדית: Mauricio Roberto Pochettino Trossero, נולד ב-2 במרץ 1972 במורפי, ארגנטינה) הוא כדורגלן עבר ארגנטינאי, אשר שיחק בקריירה המקצוענית שלו בעמדת הבלם, וכיום מאמן.

==קריירת מועדונים==
פוצ'טינו החל את הקריירה המקצוענית שלו במועדון הארגנטינאי ניואלס אולד בויס, ושיחק שם במשך שש שנים, בין השנים 1988–1994. בעונת 1994–1995, חתם במועדון הלה ליגה הספרדית, אספניול, בעונה בה חזר המועדון הקטלוני לליגה הבכירה. במשך שש וחצי עונות, פוצ'טינו היה חלק בלתי נפרד מההרכב הפותח של המועדון בכל המסגרות, ואף היה שותף לזכייה בגביע המלך הספרדי בשנת 2000.

בינואר 2001, פוצ'טינו חתם במועדון הצרפתי פריז סן-ז'רמן. במדי סן ז'רמן, שיחק במשך שלוש עונות, וגם שם נכלל כשחקן הרכב קבוע. בעונת 2003–2004, עבר ליריבתה מהליגה הצרפתית של סן ז'רמן, בורדו. לאחר עונה אחת בלבד במדי בורדו (במהלכה הושאל כבר למועדון הספרדי), בה שותף רק ב-11 משחקי ליגה, חזר פוצ'טינו לתקופה נוספת למועדונו הקודם מהליגה הספרדית, אספניול. בכהונתו השנייה בספרד, שיחק פוצ'טינו שנתיים וחצי נוספות במדי אספניול, כאשר המשיך להיות שחקן הרכב מהותי של הקבוצה. בגיל 34, בשלהי הקריירה המקצוענית שלו ככדורגלן פעיל, זכה יחד עם קבוצתו בגביע נוסף בספרד. במהלך שתי התקופות השונות בהן שיחק באספניול, שותף פוצ'טינו בכמעט 300 משחקים במסגרת המועדון. פוצ'טינו פרש ממשחק בסוף עונת 2005–2006.

==קריירת אימון==
בשלהי ינואר 2009 התמנה פוצ'טינו להיות מאמנה השלישי של אספניול בעונת 2008/2009, כאשר הקבוצה דורגה במקום השלישי מתחתית הטבלה. פוצ'טינו הוביל את הקבוצה למקום ה-10. בעונה הזו, פוצ'טינו אימן 9 שחקנים שונים, שהיו עד לא מזמן שותפיו לסגל הקבוצה כשחקן בעונתו האחרונה ככדורגלן פעיל. בתחילת יוני 2009 האריך את חוזהו כמאמן לשלוש שנים נוספות. בעונת 2009/2010, הוא הוביל שוב את הקבוצה למקום במרכז הטבלה בליגה. עונת 2010/2011 הייתה עונת השיא שלו באימון המועדון, כשהוא מסיים במקום השמיני בליגה. את עונת 2011/2012 סיימה הקבוצה במקום ה-14 בליגה. את העונה שלאחר מכן פתח בצורה חלשה מאוד ובחודש נובמבר 2012 הוא פוטר כשהקבוצה במקום ה-20 והאחרון בליגה.

בינואר 2013 מונה למאמן סאות'המפטון מהפרמייר ליג האנגלית. את עונת 2012/2013 סיימה הקבוצה במקום ה-14 בליגה. עונת 2013/2014 הייתה מוצלחת יותר והקבוצה תחת אימונו הגיעה למקום ה-8 בליגה.

=== טוטנהאם הוסטפר ===
במאי 2014, בעקבות עונתו המוצלחת כמאמן סאות'המפטון מונה למאמן טוטנהאם הוטספר. עם טוטנהאם זכה להצלחה וביסס את מעמדו כאחד מהמאמנים הטובים בעולם. בעונתו הראשונה הוביל את הקבוצה למקום החמישי בליגה ומהעונה שאחריה סיימה הקבוצה במשך 4 עונות רצופות במקום הרביעי ומעלה בליגה- מקומות שהובילו אותה לשלב הבתים האלופות. את העונות 2015/2016 ו-2017/2018 הקבוצה סיימה במקום ה-3 כשהשיא בליגה היה ב עונת 2016/2017 בה סיימה הקבוצה במקום השני כסגנית האלופה.
את עונת 2018/2019 סיימה הקבוצה במקום ה-4 בליגה. במאי 2019 הוליך פוצ'טינו את טוטנהאם עד לגמר ליגת האלופות לראשונה בתולדותיה, אחרי שעברה בדרך את בורוסיה דורטמונד, מנצ'סטר סיטי ואייאקס אמסטרדם (את אייאקס ניצחה ביתרון של שערי חוץ לאחר מהפך הירואי בגומלין ואחרי שכבר פיגרה 0–3 בסיכום 2 המשחקים), בגמר עצמו טוטנהאם הפסידה 0–2 לליברפול. פוצ'טינו פוטר מאימון הקבוצה בנובמבר 2019 לאחר רצף תוצאות מאכזבות של המועדון- היא פתחה את עונת 2019/2020 כשהיא במקום ה-14 בליגה, כשגם בליגת האלופות לא הציגה יכולת מספיק מרשימה, כשהשיא הגיע בהפסד 2–7 לבאיירן מינכן בשלב הבתים של ליגת האלופות.
תחת אימון פוצ'טינו פרחו בטוטנהאם שחקנים רבים, חלקם הפכו לשחקנים בולטים בנבחרותיהם ובעולם, ביניהם: הארי קיין, יונג מין סון, כריסטיאן אריקסן, ודלה אלי.

=== פריז סן ז'רמן ===
ב-2 בינואר 2021 מונה פוצ'טינו לאימון פריז סן-ז'רמן.

ב-13 בינואר 2021 זכה בסופר קאפ הצרפתי לאחר ניצחון 1–2 על אולימפיק מרסיי. בעונת 2021/2022 הוביל את הקבוצה לאליפות צרפת. ב-5 ביולי 2022 פוטר מתפקידו, בשל חוסר ההצלחה של הקבוצה בליגת האלופות על אף החתמת ליונל מסי בקיץ 2021. 

=== צ'לסי ===
ב-29 במאי 2023 פוצ'טינו חזר לאנגליה ומונה למאמנה של צ'לסי. בסיום עונת 2023/2024 בעקבות סיום הקבוצה במקום השישי בפרמייר ליג עזב פוצ'טינו את המועדון. 

==קריירה בינלאומית==
פוצ'טינו ייצג את נבחרת ארגנטינה 20 פעמים במהלך 4 שנים, והיה חלק מהסגל הארגנטינאי למונדיאל 2002, בו שיחק בכל שלושת המשחקים של הנבחרת בשלב הבתים. לזכותו 2 שערים בינלאומיים.

== תארים ==
=== כשחקן ===
==== ניואל'ס אולד בויס ====
* אליפות ארגנטינה: 1990/1991

==== אספניול ====
* גביע המלך הספרדי: 1999/2000, 2005/2006

==== פריז סן ז'רמן ====
* גביע האינטרטוטו: 2001

=== כמאמן ===

=== קבוצתיים ===

==== פריז סן ז'רמן ====
*הסופר קאפ הצרפתי: 2020
*הגביע הצרפתי: 2020/2021
*אליפות צרפת: 2021/2022

=== אישיים ===
מאמן החודש בפרמייר ליג (4): אוקטובר 2013, ספטמבר 2015, פברואר 2016, אפריל 2017.

== קישורים חיצוניים ==

* 
* 

==הערות שוליים==

קטגוריה:בלמי כדורגל ארגנטינאים
קטגוריה:כדורגלנים ארגנטינאים
קטגוריה:כדורגלני ניואל'ס אולד בויס
קטגוריה:כדורגלני אספניול
קטגוריה:כדורגלני פריז סן-ז'רמן
קטגוריה:כדורגלני בורדו
קטגוריה:כדורגלני נבחרת ארגנטינה
קטגוריה:כדורגלני קופה אמריקה 1999
קטגוריה:כדורגלני מונדיאל 2002
קטגוריה:ספורטאים ארגנטינאים בצרפת
קטגוריה:ספורטאים ארגנטינאים בספרד
קטגוריה:מאמני כדורגל ארגנטינאים
קטגוריה:מאמני אספניול
קטגוריה:מאמני סאות'המפטון
קטגוריה:מאמני טוטנהאם הוטספר
קטגוריה:מאמני פריז סן-ז'רמן
קטגוריה:מאמני צ'לסי
קטגוריה:ארגנטינאים ממוצא איטלקי
קטגוריה:ארגנטינאים שנולדו ב-1972